**Proiect de Declarație privind Evaluarea Strategică de Mediu pentru Programul Operaţional Infrastructură Mare 2014-2020[[1]](#footnote-1)**

# Scurtă descriere a Programul Operaţional Infrastructură Mare 2014-2020 şi a obiectivelor sale

**Programul Operaţional Infrastructură Mare 2014 – 2020** este promovat de **Ministerul Fondurilor Europene,** prin **Direcţia Generală de Coordonare Implementare Programe de Investiţii Majore**, în calitate de titular al programului, şi a fost elaborat pentru a răspunde nevoilor de dezvoltare ale României identificate în *Acordul de Pateneriat 2014-2020* şi în acord cu *Cadrul Strategic Comun* şi *Documentul de Poziţie al serviciilor Comisiei Europene*, strategia POIM fiind orientată spre obiectivele *Strategiei Europa 2020*, în corelare cu *Programul Naţional de Reformă* şi cu recomandările specifice de ţară.

Această **Declaraţie SEA** a fost elaborată în conformitate cu prevederile art. 9 (1) (b) al Directivei 2001/42/CE privind evaluarea efectelor anumitor planuri şi programe asupra mediului (Directiva SEA) şi ale art. 33 (1) (b) a HG nr. 1076/2004 privind stabilirea procedurii de realizare a evaluării de mediu pentru planuri şi programe şi însoţeşte propunerea oficială a Programului Operaţional Infrastructură Mare 2014 – 2020. Declaraţia cuprinde modul în care procedura SEA a îmbunătăţit elaborarea programului, inclusiv modul în care opiniile exprimate în ceea ce priveşte Raportul de mediu şi POIM 2014-2020 au fost luate în considerare în procesul de finalizare al programului operaţional.

Obiectivul global al POIM 2014-2020 este „*Dezvoltarea infrastructurii de transport, mediu, energie şi prevenirea riscurilor la standarde europene, în vederea creării premiselor unei creşteri economice sustenabile, în condiţii de siguranță şi utilizare eficientă a resurselor naturale*”*.*

Prevederile Programului Operațional Infrastructură Mare 2014‐2020 vor asigura cadrul de implementare a investiţiilor la nivel local, regional şi naţional în infrastructura de *transport* (rutier, feroviar, aerian, naval, maritim şi intermodal), în infrastructura de *mediu şi managementul riscurilor* (apă, apă uzată, deşeuri, biodiversitate, schimbări climatice, gestionare dezastre), precum şi a investiţiilor în domeniul *energiei curate şi eficienţei energetice* (energie regenerabilă, cogenerare, distribuţie şi siguranţă).

POIM 2014-2020 cuprinde 8 Axe Prioritare, structurate pe cele 3 domenii de dezvoltare, ce aparţin la 4 din cele 11 obiective tematice stabilite prin Regulamentul nr. 1303/2013, transpuse prin priorităţi de investiţii. Fiecare axă prioritară cuprinde mai multe obiective specifice, astfel:

* OS 1.1. Creşterea mobilităţii pe reţeaua rutieră TEN-T centrală;
* OS 1.2. Creşterea mobilităţii pe reţeaua feroviară TEN-T centrală;
* OS 1.3. Creşterea gradului de utilizare a căilor navigabile și a porturilor situate pe reţeaua TEN-T centrală;
* OS 1.4. Creşterea gradului de utilizare a transportului cu metroul în București-Ilfov;
* OS 2.1. Creşterea mobilităţii pe reţeaua TEN-T globală;
* OS 2.2. Creşterea accesibilităţii zonelor cu o conectivitate redusă;
* OS 2.3. Creşterea gradului de utilizare sustenabilă a aeroporturilor;
* OS 2.4. Creşterea volumului de mărfuri manipulat în terminale intermodale şi porturi;
* OS 2.5. Creşterea gradului de siguranţă şi securitate pe toate modurile de transport şi reducerea impactului transporturilor asupra mediului;
* OS 2.6. Reducerea timpului de staţionare a mărfurilor la punctele de comunicare transnaţională;
* OS 2.7. Creşterea sustenabilităţii şi calităţii transportului feroviar;
* OS 3.1. Reducerea numărului de depozite neconforme şi creşterea gradului de reciclare a deşeurilor în România;
* OS 3.2. Creşterea nivelului de colectare şi epurare a apelor uzate urbane, precum şi a gradului de asigurare a alimentării cu apă potabilă a populaţiei;
* OS 4.1. Creşterea gradului de protecţie şi conservare a biodiversităţii şi refacerea ecosistemelor degradate;
* OS 4.2. Creşterea nivelului de evaluare şi monitorizare a calităţii aerului la nivel naţional;
* OS 4.3. Reducerea suprafeţelor poluate istoric;
* OS 5.1. Reducerea efectelor şi a pagubelor asupra populaţiei cauzate de fenomenele naturale asociate principalelor riscuri accentuate de schimbările climatice, în special de inundații și eroziune costieră;
* OS 5.2. Creșterea nivelului de pregătire pentru o reacţie rapidă şi eficientă la dezastre a echipajelor de intervenție;
* OS 6.1. Creşterea producţiei de energie din resurse regenerabile mai puţin exploatate;
* OS 6.2. Reducerea consumului de energie la nivelul consumatorilor industriali;
* OS 6.3. Reducerea consumului mediu de energie elecrică la nivelul locuinţelor;
* OS 6.4. Creşterea economiilor consumului de energie primară în sistemele de cogenerare de înaltă eficienţă;
* OS 7.1. Creşterea eficienţei energetice a sistemelor centralizate de transport şi distribuţie a energiei termice în oraşele selectate;
* OS 7.2. Creşterea eficienţei energetice a sistemului centralizat de furnizare a energiei termice în Municipiul Bucureşti;
* OS 8.1. Creşterea capacităţii Sistemului Energetic Naţional pentru preluarea energiei produse din surse regenerabile;
* OS 8.2. Creşterea gradului de interconectare a Sistemului Naţional de Transport a gazelor naturale din România cu alte state vecine.

Obiectivele specifice, la rândul lor, sunt implementate prin mai multe tipuri de acţiuni specifice, detaliate în cadrul POIM 2014 – 2020.

# Informații privind procedura SEA desfăşurată, metodologia utilizată la elaborarea Raportului de mediu şi a Studiului de Evaluare Adecvată, aspecte transfrontiere, opinii exprimate de autorităţi

**POIM 2014-2020** a parcurs procedura de **Evaluare Strategică de Mediu (SEA)** în conformitate cu prevederile HG nr. 1076/2004 privind stabilirea procedurii de realizare a evaluării de mediu pentru planuri şi programe (MO nr. 707/5.08.2004), care transpune în legislaţia românească Directiva SEA - Directiva Consiliului European nr. 2001/42/CE privind evaluarea efectelor anumitor planuri şi programe asupra mediului). Raportul de mediu a fost elaborat în cadrul contractului „Evaluarea ex-ante a Programului Operaţional Infrastructură Mare 2014-2020” de către Expertul Marius Costin Nistorescu.

**Scopul evaluării strategice de mediu** este acela de a contribui la integrarea consideraţiilor cu privire la mediu în pregătirea şi adoptarea POIM 2014-2020. Parcurgerea procedurii SEA este o garanţie a promovării dezvoltării durabile în cadrul acestui program operaţional.

Pentru POIM 2014-2020 a fost de asemenea elaborat **Studiul de evaluare adecvată**, în conformitate cu prevederile art. 6 (3) al Directivei 92/43/CEE privind conservarea habitatelor naturale și a speciilor de fauna și flora sălbatică şi ale Ordinului 19/2010 pentru aprobarea Ghidului metodologic privind evaluarea adecvată a efectelor potenţiale ale planurilor sau proiectelor asupra ariilor naturale protejate de interes comunitar. Studiul de evaluare adecvată a fost elaborat în cadrul unui contract distinct, de către EPC Consultanţă de mediu SRL, iar concluziile studiului au fost integrate în Raportul de mediu. Identificarea şi evaluarea efectelor potenţiale asupra siturilor Natura 2000 s-a realizat pe baza unei analize GIS, în cadrul analizei fiind considerate 5 clase de magnitudine (magnitudine foarte mare, mare, moderată, scăzută şi fără modificări), iar principalele forme de impact analizate au fost: pierdere habitate, alterare habitate, fragmentarea habitatelor (identificarea zonelor unde poate apare fragmentarea fără posibilitatea cuantificării gradului de fragmentare) şi perturbarea activităţii faunei. Astfel, în urma suprapunerii proiectelor cu siturile Natura 2000, au fost identificate zonele în care pot apărea potenţiale efecte semnificative, ca urmare a afectării zonelor cu sensibilitate ridicată din interiorul siturilor Natura 2000, şi unde sunt necesare măsuri de evitare şi reducere a impactului.

În scopul evaluării efectelor de mediu ale POIM 2014-2020, în cadrul Raportului de mediu au fost selectate şi formulate aspecte şi obiective relevante de mediu, corelate cu obiectivele stabilite la nivel regional şi naţional, precum şi cu obligaţiile europene şi internaţionale pe care România le are în domeniul protecţiei mediului. Obiectivele relevante de mediu considerate în cadrul evaluării au fost:

* O.R.1 Conservarea habitatelor naturale şi a speciilor de floră şi faună sălbatice inclusiv cu menţinerea şi dezvoltarea reţelei naţionale de arii protejate;
* O.R.2 Diminuarea factorilor de risc şi îmbunătăţirea stării de sănătate a populaţiei umane;
* O.R.3 Limitarea impactului asupra solului şi menţinerea capacităţii productive a acestuia;
* O.R.4 Îmbunătăţirea stării corpurilor de apă şi menţinerea funcţiilor ecologice ale acestora;
* O.R.5 Îmbunătăţirea calităţii aerului;
* O.R.6 Prevenirea şi minimizarea efectelor negative generate de schimbările climatice;
* O.R.7 Prevenirea şi reducerea pierderilor economice;
* O.R.8 Protecţia şi conservarea patrimoniului cultural inclusiv păstrarea tradiţiilor şi obiceiurilor locale;
* O.R.9 Protecţia şi îmbunătăţirea peisajului natural (şi a celui rural tradiţional);
* O.R.10 Îmbunătăţirea eficienţei energetice şi a utilizării resurselor de energie;
* O.R.11 Reducerea externalităţilor de mediu aferente activităţilor de transport;
* O.R.12 Reducerea cantităţilor de deşeuri generate şi a cantităţilor eliminate prin depozitare;
* O.R.13 Reducerea exploatării resurselor epuizabile şi facilitarea utilizării celor regenerabile;
* O.R.14 Îmbunătăţirea comportamentului faţă de mediul înconjurător prin încurajarea practicilor durabile şi a participării publicului.

Evaluarea de mediu a analizat modul în care POIM, prin obiectivele şi acţiunile propuse, contribuie la atingerea obiectivelor relevante de mediu. Au fost notate contribuţiile pozitive şi negative la atingerea acestor obiective şi au fost identificate situaţiile în care programul operaţional nu aduce contribuţii sau aduce contribuţii reduse la atingerea obiectivelor relevante de mediu.

Raportul de mediu a fost pregătit cu sprijinul reprezentanţilor autorităţilor interesate de efectele implementării programului operaţional, în cadrul a 4 întâlniri ale Grupului de lucru SEA, special constituit pentru POIM 2014-2020, întâlniri care au avut loc în perioada martie 2014 - noiembrie 2014 (3 întâlniri), respectiv iunie 2015. Grupul de lucru a fost alcătuit din reprezentanţi ai titularului programului, ai autorităţii competente pentru protecţia mediului, precum şi din reprezentanţi ai autorităților interesate de efectele implementării programului operaţional după cum urmează: Ministerul Fondurilor Europene, Ministerul Mediului, Apelor şi Pădurilor (Direcţia Generală Evaluare Impact şi Controlul Poluării; Direcţia Generală Schimbări Climatice; Direcţia Biodiversitate; Direcţia Generală Deșeuri, Situri contaminate și Substanțe Periculoase; Direcţia Generală Ape; Direcţia Generală Păduri), Administrația Națională ”Apele Române”, Ministerul Sănătății, Ministerul Dezvoltării Regionale și Administrației Publice, Ministerul Economiei, Ministerul Agriculturii și Dezvoltării Rurale, Ministerul Transporturilor, Ministerul Afacerilor Interne şi Ministerul Culturii. Activităţile desfăşurate în cadrul întâlnirilor Grupului de lucru au fost coordonate de reprezentanţii Ministerului Mediului, Apelor şi Pădurilor – Direcţia Generală Evaluare Impact şi Controlul Poluării.

Pe parcursul desfăşurării procedurii SEA, comentariile, opiniile şi sugestiile membrilor Grupului de lucru SEA, au fost luate în considerare la elaborarea POIM 2014-2020 şi a Raportului de mediu. Principalele opinii exprimate de autorităţi în perioada desfăşurării Grupurilor de lucru s-au axat pe următoarele aspecte:

* Obiectivele relevante de mediu pentru POIM;
* Reanalizarea unor acţiuni propuse, în special cele referitoare la axele prioritare identificate ca putând avea posibile efecte negative semnificative asupra mediului (ex. OS 6.1.– realizarea de microhidrocentrale şi OS 5.1. măsuri structurale de protecţie împotriva inundaţiilor);
* Aspecte legate de conţinutul şi nivelul de detaliu al Studiului de evaluarea adecvată;
* Lista proiectelor majore;
* Posibile efecte în context transfrontalier;
* Discutarea şi clarificarea măsurilor şi indicatorilor de monitorizare propuşi pentru POIM.

În ceea ce priveşte efectele în context transfrontieră, dintre proiectele POIM, pe baza nivelului actual de detaliere a acestora, a fost identificat un singur proiect care ar putea genera efecte semnificative la nivel transfrontier, respectiv *Protecţia şi reabilitarea zonei costiere – Faza a II-a*, proiect ce face parte din *Master Planul privind Protecţia şi Reabilitarea Zonei Costiere Româneşti*, care a fost supus deja consultării cu Bulgaria.

Elaborarea Raportului de mediu pentru POIM 2014-2020 a fost un proces participativ, membrii Grupului de lucru participând activ la realizarea şi îmbunătăţirea documentului, în acest sens fiind chiar introdusă o secţiune distinctă în cadrul Raportului de mediu, şi anume „8.2.3. Consideraţii suplimentare solicitate de membrii Grupului de lucru SEA POIM” ce tratează aspecte ce vizează potenţialele efecte ale implementării programului în ceea ce priveşte schimbările climatice şi patrimoniul cultural. Propunerile formulate în cadrul Raportului de mediu au fost integrate în versiunea finală a POIM 2014-2020.

Dezbaterile din cadrul Grupului de lucru au condus la modificarea unor aspecte importante ale POIM, precum:

* în cadrul obiectivului specific ce vizează reducerea efectelor şi a pagubelor asupra populaţiei, cauzate de fenomenele naturale asociate principalelor riscuri accentuate de schimbările climatice, în versiunile de lucru ale POIM sunt prevăzute atât acţiuni ce prevăd implementarea unor măsuri non-structurale, cât şi structurale, însă în **versiunea finală** a programului operaţional este subliniat faptul că **prin POIM vor fi finanțate cu prioritate măsuri de tipul infrastructurii verzi, și doar acolo unde acestea se dovedesc insuficiente vor fi promovate şi măsuri structurale**;
* pentru domeniul Energie, în cadrul primului obiectiv specific, ce prevede creşterea capacităţii instalate bazate pe resurse regenerabile pentru producerea energiei electrice şi termice, în **versiunea finală** a programului operaţional **s-a renunţat la realizarea şi modernizarea capacităţilor de producţie a energiei electrice în microhidrocentrale.**

În cadrul ultimului grup de lucru, desfăşurat în iunie 2015, au fost prezentate şi dezbătute modificările intervenite în Raportul de mediu şi Studiul de evaluare adecvată ca urmare a modificării conţinutului POIM faţă de momentul dezbaterii publice din punct de vedere al proiectelor aferente domeniului Transport. Grupul de lucru a constatat că modificările programului nu sunt în măsură să modifice concluziile Raportului de mediu precum şi măsurile şi programul de monitorizare propus de acesta.

# Concluziile Raportului de mediu, inclusiv ale Studiului de Evaluare Adecvată

Raportul de mediu pentru POIM 2014-2020 identifică efecte pozitive asociate în principal acţiunilor/ măsurilor ce vizează reducerea/ îndepărtarea problemelor din sectorul de mediu. Cele mai multe efecte pozitive sunt asociate acţiunilor ce vizează implementarea unor proiecte integrate de consolidare şi extindere a sistemelor integrate de management al deşeurilor, cu respectarea ierarhiei deşeurilor (prevenire, pregătirea pentru reutilizare, reciclare, alte metode de valorificare, inclusiv tratare, şi eliminare): închiderea și reabilitarea de depozite neconforme şi deschiderea/ extinderea de noi depozite, implementarea sistemelor de colectare selectivă, construcţia unor instalații de transfer și valorificare/ tratare staţii de transfer, platforme de compostare şi compostarea individuală şi staţii de tratare mecano-biologică.

Efectele negative sunt asociate în principal acţiunilor propuse în cadrul sectorului de transport, şi anume construcţia/ modernizarea/ reabilitarea unor autostrăzi/ drumuri expres/ drumuri naţionale/ variante de ocolire/ căi ferate/ porturi/ aeroporturi etc.

Din punct de vedere al obiectivelor relevante de mediu considerate în cadrul evaluării, principalele contribuţii ale POIM 2014 – 2020 au fost identificate pentru OR7 *Prevenirea şi reducerea pierderilor economice* şi OR2 *Diminuarea factorilor de risc şi îmbunătăţirea stării de sănătate a populaţiei umane*.

Componenta de mediu pentru care au fost identificate cele mai multe efecte potenţiale negative este reprezentată de biodiversitate (în principal în ceea ce priveşte conservarea habitatelor naturale şi a speciilor de floră şi faună sălbatice). Acest obiectiv, precum şi *Protecţia şi îmbunătăţirea peisajului natural (şi a celui rural tradiţional)* (OR9), au cumulat mai multe evaluări negative decât pozitive. Obiectivele de mediu privind *Limitarea impactului asupra solului şi menţinerea capacităţii productive a acestuia* (OR3) şi *Îmbunătăţirea stării corpurilor de apă şi menţinerea funcţiilor ecologice ale acestora* (OR4) cumulează un număr considerabil de potenţiale efecte negative, însă efectele pozitive ale implementării POIM le vor depăşi pe cele negative.

În ceea ce priveşte obiectivul relevant de mediu *Prevenirea şi minimizarea efectelor negative generate de schimbările climatice* (OR6), s-au înregistrat un număr de 5 ori mai mare de potenţiale efecte pozitive decât cele negative, acest rezultat datorându-se faptului că sunt propuse numeroase acţiuni în cadrul domeniilor „Protecţia mediului şi managementul riscurilor” şi „Energie curată şi eficienţă energetică” a căror implementare va oferi soluţii concrete de atenuare şi adaptare la schimbările climatice. Obiectivele specifice ce conţin proiecte a căror contribuţie va fi aceea de creştere a emisiilor de GES sunt cele aferente domeniului „Transport”, în principal sectorul rutier. Şi în acest caz trebuie menţionat suportul pentru dezvoltarea infrastructurii de metrou, care va avea o contribuţie pozitivă,cel puţin la nivelul Municipiului Bucureşti, în privinţa reducerii emisiilor de gaze cu efect de seră.

Analiza POIM 2014-2020 a dus la identificarea unor situaţii în care pot apărea efecte negative semnificative asupra mediului. Este cazul, în principal, a proiectelor de infrastructură de transport propuse prin POIM, ale căror trasee indicative sunt situate în interiorul sau imediata vecinătate a unor arii naturale protejate sau în zone în care prin cumularea cu alte activităţi socio-economice, existente sau propuse, pot conduce la afectarea semnificativă a componentelor de mediu (aer, apă, sol, biodiversitate, sănătatea populaţiei umane etc.).

În ceea ce priveşte rezultatele Studiului de evaluare adecvată, un număr de 11 SCI-uri şi 2 SPA-uri ar putea fi afectate semnificativ de implementarea POIM, în special datorită proiectelor aferente domeniului transport. Toate potenţialele impacturi semnificative identificate pot fi evitate printr-o evaluare corectă a impactului la nivel de proiect, precum şi prin evaluarea cumulativă la nivelul fiecărui sit şi aplicarea corectă, în baza acestor evaluări, a măsurilor de evitare şi reducere propuse în cadrul Studiului. Per ansamblu, implementarea POIM 2014-2020 nu ar putea afecta în mod semnificativ reţeaua naţională de situri Natura 2000.

Cu privire la potenţialele efecte asupra mediului şi sănătăţii umane în context transfrontieră, Raportul de mediu nu a identificat alte potenţiale efecte semnificative decât cele ce au făcut deja obiectul consultărilor cu statele învecinate (Bulgaria).

Menţionăm că atât în cadrul Raportului de mediu, cât şi în cadrul Studiului de evaluare adecvată, evaluarea s-a realizat pe baza nivelului actual de cunoaştere. Parcurgerea etapelor de proiectare în cadrul viitoarelor proiecte va trebui să ia în considerare toate recomandările din Raportul de mediu al POIM, dar şi să identifice măsuri suplimentare de evitare şi reducere a efectelor negative.

Raportul de mediu  a evaluat două versiuni ale POIM. În versiunea a II-a s-a redus riscul apariţiei unor potenţiale efecte negative semnificative ca urmare în principal a eliminării posibilităţilor de finanţare a capacităţilor de producţie a energiei electrice în microhidrocentrale.  Versiunea a II-a  a POIM conţine de asemenea numeroase alte îmbunătăţiri dintre care merită menţionată şi  finanţarea cu prioritate, în cadrul obiectivului specific ce vizează reducerea efectelor şi a pagubelor asupra populaţiei cauzate fenomenele naturale asociate principalelor riscuri accentuate de schimbările climatice, a măsurilor de tipul infrastructurii verzi, și doar acolo unde acestea se dovedesc insuficiente vor fi promovate măsuri structurale.

# Informarea publicului: documente care au fost făcute publice, informaţii despre dezbaterea publică şi principalele comentarii făcute de public de-a lungul procedurii

În ceea ce priveşte informarea şi participarea publicului, au fost parcurşi toţi paşii procedurali prevăzuţi de Hotărârea Guvernului nr. 1076/2004 privind stabilirea procedurii de realizare a evaluării de mediu pentru planuri şi programe. Au fost puse la dispoziţia publicului următoarele informaţii şi documente:

* Prima versiune a POIM 2014-2020, ce a fost publicată atât pe pagina web a Ministerului Fondurilor Europene, cât şi pe cea a Ministerului Mediului, Apelor şi Pădurilor. Anunţul demarării procedurii SEA a fost publicat în mass-media pe 28 şi 31 ianuarie 2014 și postat pe site-ul MFE;
* Raportul de mediu, Studiul de evaluare adecvată și alternativa finală a programului operaţional în vederea consultării. Anunţurile oficiale privind dezbaterea publică au fost publicate în data de 28 noiembrie, respectiv 2 decembrie 2014, atât în mass-media, cât şi pe site-urile MFE şi MMAP. Publicul a fost informat asupra locului şi orarului consultării documentelor, datei, locului şi orei ședinței de dezbatere publică, precum şi asupra faptului că publicul poate trimite comentarii şi propuneri, în scris, la sediul autorităţii centrale pentru protecţia mediului, în termen de 45 de zile calendaristice de la data publicării anunţului organizării ședinței de dezbatare publica a alternativei finale a POIM 2014-2020 și a versiunii finale a Raportului de Mediu. News-letter-ul MFE elaborat de Centrul de Informare pentru Instrumente Structurale (http://www.fonduri-ue.ro/comunicare/stiri-am-oi/2807-poim-dezbatere-publica) şi MMAP în data de 28 noiembrie 2014. Anunțul a fost reluat ulterior în 6 ianuarie 2015 pe site-ul și News-Letter MFE. Anunțul privind dezbaterea publicului a fost transmis și în atenția custozilor și administratorilor ariilor protejate identificate în studiul de evaluare adecvată.

La dezbaterea publică, care a avut loc în data de 19 ianuarie 2015, ora 15:00, în Bucureşti, la sediul MFE, au participat atât reprezentanţi ai publicului interesat, cât şi reprezentanţi ai autorităților direct interesate de efectele implementării programului operaţional.

În data de 15 ianuarie 2015, asociaţiile WWF Programul Dunăre Carpaţi România şi Societatea Ornitologică Română (SOR) au transmis către MFE, spre ştiinţa MMAP, o serie de comentarii punctuale şi sugesii de îmbunătăţire cu privire la conţinutul Raportului de mediu pentru acest program operaţional. Poziţia celor două organizaţii non-guvernamentale a fost, de asemenea, susţinută de Federaţia Coaliţia Natura 2000 România. Organizaţiile non-guvernamentale interesate au identificat, de asemenea, biodiversitatea ca principală componentă ce ar putea fi afectată negativ semnificativ de implementarea proiectelor POIM. Observaţiile şi sugestiile transmise au vizat în principal o detaliere a efectelor potenţiale asociate anumitor tipuri de proiecte (ex: îmbunătăţirea condiţiilor de navigaţie, protecţia şi reabilitarea zonei costiere, măsurile structurale pentru reducerea efectelor şi a pagubelor asupra populaţiei cauzate de fenomenele naturale asociate principalelor riscuri accentuate de schimbările climatice), includerea în Raportul de mediu a unor hărţi pentru o mai bună înţelegere a suprapunerii proiectelor cu ariile naturale protejate, detalierea unora dintre măsurile propuse de reducere a potenţialor efecte negative şi a indicatorilor de monitorizare pentru biodiversitate. Toate comentariile şi propunerile au fost luate în considerare şi au fost incluse în versiunea finală a Raportului de mediu.

Parcurgerea procedurii de Evaluare Strategică de Mediu a contribuit la îmbunătăţirea obiectivelor şi acţiunilor specifice ale Programului Operaţional Infrastructură Mare 2014-2020, asigurându-se considerarea principiilor dezvoltării durabile în fiecare etapă de planificare, şi va asigura, de asemenea, o minimizare a potenţialelor efecte negative asociate implementării programului operaţional, precum şi posibilitatea maximizării efectelor pozitive.

# Măsurile de reducere a impactului asupra mediului şi modul în care au fost luate în considerare la finalizarea POIM 2014 – 2020

Pentru a reduce riscul apariţiei unor potenţiale efecte negative generate de implementarea programului operaţional, în Raportul de mediu a fost propus un set de măsuri de evitare şi reducere, care vizează aspectele de mediu analizate şi vor contribui la îmbunătăţirea capacităţii programului de a se adresa problemelor de mediu identificate.

Pentru **evitarea apariţiei unor efecte semnificative** asupra mediului ca urmare a implementării POIM, următoarele măsuri trebuie luate în considerare în elaborarea şi evaluarea propunerilor de proiecte:

**M1 Evitarea amplasării proiectelor în interiorul ariilor naturale protejate, iar acolo unde acest lucru nu poate fi evitat (de exemplu infrastructuri propuse în interiorul ariilor protejate cu suprafaţă mare), evitarea amplasării proiectelor în interiorul sau imediata vecinătate a zonelor sensibile din ariile naturale protejate (habitate protejate, zone importante pentru menţinerea populaţiilor speciilor protejate)**.

Pentru implementarea acestei măsuri este necesar ca studiile de fezabilitate care stau la baza propunerilor de proiect să analizeze mai multe locaţii alternative, din care cel puţin una să fie în afara ariilor naturale protejate sau în afara zonelor sensibile din interiorul acestora, şi să justifice atât din punct de vedere ecologic cât şi economic varianta de proiect aleasă.

**M2 Evitarea propunerii unor proiecte în zone în care prin cumulare cu alte activităţi socio-economice, existente sau propuse, pot conduce la afectarea semnificativă a componentelor de mediu (aer, apă, sol, biodiversitate, populaţie şi sănătate umană etc.)**.

Această măsură trebuie aplicată oricărui tip de proiect subsecvent din cadrul POIM şi constă în principal în evaluarea corectă a impactului de mediu, atât a condiţiilor iniţiale cât şi a modificărilor propuse de proiectele în cauză, prin considerarea impacturilor cumulative şi nu doar a impactului generat de proiectul propus.

**M3 Evaluarea impactului asupra mediului pentru fiecare proiect propus, în cadrul procedurilor derulate la solicitarea autorităţilor competente de mediu, pentru a putea furniza cel puţin informaţiile pentru indicatorii de monitorizare SEA ai POIM.**

Pentru implementarea măsurii M3 trebuie avută în vedere lista indicatorilor de monitorizare propuşi în Raportul de mediu.

Măsurile pentru **adresarea altor potenţiale efecte negative** ce pot apărea ca urmare a implementării proiectelor propuse prin POIM sunt prezentate, de asemenea, în cadrul secţiunii 10 din Raportul de mediu. La acestea se adaugă măsurile specifice pentru evitarea şi reducerea impactului POIM 2014-2020 asupra siturilor Natura 2000 propuse în *Studiul de evaluare adecvată*.

# Monitorizare, responsabilităţi

Programul de monitorizare a efectelor implementării POIM are în vedere identificarea, respectiv preîntâmpinarea potenţialelor efecte negative asupra componentelor de mediu şi permite propunerea unor măsuri suplimentare de reducere a impactului asupra mediului sau de remediere a zonelor posibil afectate. Programul de monitorizare se bazează pe obiectivele de mediu relevante considerate în cadrul evaluării. Setul de indicatori propuşi vizează în principal obiectivele de mediu relevante care ar putea fi afectate negativ în mod semnificativ, precum şi pe cele care au legătură directă cu cele 3 domenii abordate de POIM.

Indicatorii propuşi pentru monitorizarea efectelor POIM sunt:

1. Suprafeţele de habitate Natura 2000 precum şi de habitate ale unor specii de interes conservativ din interiorul ariilor naturale protejate, afectate ireversibil ca urmare a implementării proiectelor propuse prin POIM;
2. Suprafeţele de habitate Natura 2000 precum şi de habitate ale unor specii de interes conservativ din interiorul ariilor naturale protejate, afectate reversibil de lucrările de construcţii aferente proiectelor propuse prin POIM;
3. Suprafeţele de habitate Natura 2000 precum şi de habitate ale unor specii de interes conservativ din interiorul ariilor naturale protejate, afectate de unul sau mai mulţi factori perturbatori (ex. prezenţă umană, zgomot) ca urmare a implementării proiectelor propuse prin POIM;
4. Mortalitatea speciilor de faună de interes conservativ rezultată ca urmare a operării proiectelor propuse prin POIM;
5. Evaluarea succesului măsurilor de evitare a întreruperii conectivităţii ecologice (structuri pentru asigurarea permeabilităţii, conectivităţii laterale şi longitudinale);
6. Număr de persoane influenţate pozitiv sau negativ de fiecare factor de risc sau formă de impact, identificaţi în cadrul proiectelor POIM;
7. Suprafeţe de sol influenţate pozitiv şi negativ de implementarea POIM;
8. Gradul de epurare a apelor uzate evacuate în mediu;
9. Bilanţul cantităţilor de poluanţi (NOX, SO2, PM10, COV) emişi/evitaţi a fi emişi în atmosferă ca urmare a implementării proiectelor propuse prin POIM;
10. Bilanţul cantităţilor de emisii de gaze cu efect de seră (CO2, CH4, N2O, O3, etc.) emise/evitate a fi emise în atmosferă ca urmare a implementării proiectelor propuse prin POIM;
11. Numărul obiectivelor culturale (monumente istorice, situri arheologice, clădiri de patrimoniu etc.) influenţate pozitiv sau negativ de implementarea proiectelor propuse;
12. Ponderea modificărilor aduse peisajului natural în zonele de implementare a proiectelor POIM;
13. Ponderea cantităţii de deşeuri municipale eliminată prin depozitare din cantitatea totală de deşeuri colectate, ca urmare a implementării proiectelor propuse prin POIM.

Ţinând cont de faptul că există un număr considerabil de autorităţi şi instituţii implicate în sectoarele abordate de POIM (transport, protecţia mediului şi managementul riscurilor, energie), titularul programului operaţional (MFE) va colecta datele cu privire la indicatorii propuşi pe baza rezultatelor evaluării finale a proiectelor, principala responsabilitate a sa fiind aceea de a centraliza şi a prezenta indicatorii propuşi într-un mod adecvat. Pentru a asigura coerenţa monitorizării efectelor asupra mediului la nivelul întregului program operaţional, setul de indicatori de monitorizare propuşi va trebui considerat nu doar în cazul proiectelor noi, ci şi al proiectelor fazate.

Sistemul de monitorizare a indicatorilor va fi cuprins în pachetul procedural de management al POIM.

1. Declarația va deveni finală după aprobarea POIM de către Comisia Europeană [↑](#footnote-ref-1)